Ким Жун-хёнь (дуучин)

**Ким Жун-хёнь** (1990/04/08 - 2017/12/18) нь SM Entertainment-д харьяалагддаг байсан Өмнөд Солонгосын дуучин, ая зохиогч, дууны продюсер, радио хөтлөгч, зохиолч байжээ. 

Түүний нэрийг латин галигийг баримтлан **Жонхён** гэж бичих нь бий. Тэрээр 9 жилийн турш Өмнөд Солонгосын хөвгүүдийн **SHINee** хамтлагийн гоцлол дуучин байсан бөгөөд хамтлагийнхаа хамт Солонгос, Япон хэл дээр арван хоёр цомог гаргасан. Тэрбээр мөн SM Entertainment-ийн төслийн хамтлаг болох *SM The Ballad*-д хоёр EP цомог гаргахад оролцсон юм. 

Тэрээр 2015 оны 1 сард анхны бие даасан EP цомог болох "Base"-ээ гаргаж, тус цомог нь Billboard-ын World Albums Chart болон Gaon цомгийн жагсаалтуудыг тэргүүлжээ. Мөн оны 9 сарын 17-нд "Story Op.1" цомгоо гаргасан. Түүний анхны студийн цомог болох "She Is" нь 2016 оны 5 сарын 24-нд гарсан бөгөөд дараа нь түүний 2 дахь цомог болох "Story Op.2" нь 2017 оны 4 сарын 24-нд гарчээ. 2015 оны 10 сарын 2-ноос "The Story by Jonghyun" хэмээх ганцаарчилсан аялан тоглолтоо эхлүүлж, үүний дараа дараагийн жилүүдэд гурван удаа аялан тоглолт хийсэн юм. Түүнийг Өмнөд Солонгосын шилдэг дуучдын нэг гэж үздэг байв. Тэрээр мөн К-попт ховор тохиолддог уран бүтээлийн хяналт, хөгжим бүтээхэд гар бие оролцдог гэдгээрээ их магтаал хүртдэг байжээ.

Тэрээр 2017 оны 12 сарын 18-нд амиа хорлож нас барах хүртлээ Shinee хамтлагийн гоцлол дуучин төдийгүй бие даасан уран бүтээлчийн хувиар уран бүтээлээ идэвхтэй туурвиж байв. Түүний сүүлчийн цомог "Poet | Artist" нь 2018 оны 1 сарын 23-нд түүнийг нас барсны дараа худалдаанд гарсан. Уг цомгийн бүх ашгийг түүний ээжид өгч, буяны сан байгуулахад зарцуулна гэж мэдэгджээ. 2018 оны 9 сард түүний гэр бүл сэтгэл зүйн эрүүл мэндтэйгээ тэмцэж буй залуу уран бүтээлчдэд туслах зорилгоор **Shiny Foundation**-ийг байгуулсан юм.

## Бага нас болон боловсрол 
Тэрээр Сөүлд төрсөн. Дунд сургуульд байхдаа сургуулийнхаа хөгжмийн хамтлагт орж, Сөүлийн Практик хөгжмийн ахлах сургуульд сурч байсан ч 10-р ангидаа сургуулиа орхиж, хөгжмийн карьераа хөөжээ. Дараа нь Myongji их сургуульд шилжихээсээ өмнө Chungwoon их сургуульд элсэн орж, кино болон хөгжмийн чиглэлээр магистрын зэрэг хамгаалсан.

## Карьер 
### 2005–2014: Карьерийн эхлэл 
2005 онд тэрээр 15 настайдаа сургуулийн хөгжмийн хамтлагтайгаа хамт сургуулийн нэгэн дууны наадамд оролцож байгаад SM Entertainment-ын хараанд өртжээ. Улмаар 2008 оны 5 сарын 25-нд SBS-ийн Inkigayo хөгжмийн нэвтрүүлэг дээр таван гишүүнтэй SHINee хамтлагийн нэг гишүүн болон дэбютээ хийсэн. 2009 онд хамтлагийнхаа "Romeo" цомгийн "Juliette" дууны үгийг бичиж, дуу зохиогчийн хувиар хамтлагтаа хувь нэмрээ оруулж эхэлжээ.

2010 оны 10 сард хорь гаруй айдол хамтлагийн гишүүдтэй хамтран G-20 Сөүлийн дээд хэмжээний уулзалтыг сурталчилсан "Let's Go" дуунд хамтран ажиллажээ. 2010 оны 11 сард SM Entertainment-аас үүсгэн байгуулсан баллад, R&B жанрт төвлөрсөн төслийн хамтлаг болох **SM the Ballad**-д орж, тус төслийн хамтлаг нь 2010 оны 11 сарын 29-нд "Miss You" нэртэй анхны EP цомгоо гаргасан.

2011 оны 6 сард *KBS* телевизийн *"Immortal Songs: Singing the Legend"* хэмээх уралдаант нэвтрүүлэгт оролцож, нэг агентлагт харьяалагддаг Super Junior хамтлагийн *Yesung*-ыг ялсан ч, завгүй цагийн хуваариас болоод эхний ангийн дараагаас шоугаа орхисон юм.

2013 оны 10 сард тэрээр IU-ын 3 дахь студийн цомог *"Modern Times"*-т багтсан "A Gloomy Clock" дууны аяыг зохиосноор хөгжмийн зохиолчоор дэбютээ хийжээ. Найзын хувиар *IU*-д бэлэглэсэн уг дууны үгийг *Jong-hyun*, *IU* хоёр хамтран бичиж, мөн хамтран дуулсан юм. Үүнээс хоёр сарын дараа, 12 сард *Son Dam-bi*-ын "Red Candle" дууны үг аяыг мөн *Jong-hyun* бичжээ.

2014 оны 2 сард *MBC* телевизийн **"Blue Night"** хэмээх радио нэвтрүүлэгт хөтлөгчөөр орж, радио хөтлөгчийн дэбютээ хийжээ. Дөрвөн жил завсарласны дараа *SM the Ballad* 2014 оны 2 сарын 13-нд шинэ гишүүнтэйгээр хоёр дахь EP цомог болох *Breath*-аараа эргэн ирж, тус цомгийн гол дууг *Jong-hyun* болон Girls' Generation хамтлагийн Taeyeon нар хамтран дуулсан юм. 2014 оны 8 сард өөрийн хамтлагийн гишүүн Taemin анхны EP цомгоо гаргаж, тэрээр цомогт нь зориулан "Pretty Boy" дууг бичиж өгчээ.

## Хувийн амьдрал 
Тэрээр 2010 оны 10 сараас 2011 оны 6 сар хүртэл жүжигчин Shin Se-kyung-тай үерхэж байсан.

2013 оны 4 сард тэрээр автомашины осолд орж, хамраа гэмтээсэн. SM Entertainment-аас түүнийг ослын дараа яаралтай мэс засал хийлгэсэн гэж мэдээлсэн. 2013 оны 12 сард Өмнөд Солонгосын нийгмийн тэгш бус байдлыг гэрэлтүүлэхэд чиглэсэн эсэргүүцлийг дэмжиж байгаагаа илэрхийлэхийн тулд тэрээр твиттер хуудасныхаа зургийг трансжендер, бисексуал эсэргүүцэгчдийн бичсэн зурвас болгон өөрчилжээ. Энэ нь улс орны соёлын хатуу байдал, нийгмийн хэм хэмжээг чухалчлах, ЛГБТ нийгэмлэгийг ялгаварлан гадуурхах үзлийг шүүмжилсэн мессеж байсан юм.

## Үхэл
Тэрээр 2017 оны 12-р сард Сөүлийн зүүн өмнөд хэсэгт байрлах Ганнам дүүргийн Чондам-донг хотод хоёр хоног байр түрээсэлжээ. 2017 оны 12-р сарын 18-ны өдрийн 12:00 цагт бүртгүүлж ороод, тэр өдрийн орой 16 цаг 42 минутад түүний эгч Kim So-dam яаралтай түргэн тусламж руу анхны дуудлага хийж, түүнийг амиа хорлох гэж байна гэж мэдэгджээ. Учир нь тэрээр эгч рүүгээ "Сүүлийн үдэлт", "Намайг сайн байсан гэж хэлээрэй" гэх мэт олон мессеж илгээсэн байсан юм. Түүнийг хамгийн сүүлд байрны хажууд байрлах дэлгүүрт харжээ.

Цагдаа нар болон аврах албаныхан түүнийг 18 цаг 10 минутын орчимд түрээсэлж байсан байрандаа ухаангүй байхад нь олжээ. Нэн даруй Konkuk их сургуулийн эмнэлэгт хүргэсэн ч, зүрх нь зогссон байдалтай эмнэлэгт ирсэн юм. Яаралтай тусламж үзүүлсэн боловч ухаан оролгүй улмаар 18 цаг 32 минутад эмнэлэгт нас баржээ. Мөрдөн байцаагчид тухайн газраас хайруулын тавган дээр шатаасан нүүрсний шахмал түлш олсон бөгөөд түүнийг угаарын хий эсвэл хорт утаанд амьсгал нь боогдож нас барсан гэж үзсэн. Түүний гэр бүлийнхний хүсэлтээр задлан шинжилгээ хийхгүй байхаар шийдвэрлэж, түүний үхлийг **амиа хорлолт** гэж эцэслэн дүгнэжээ.

Түүний оршуулга 12-р сарын 19-ний үдээс хойш Сөүлийн Pungnam-dong дахь Asan эрүүл мэндийн төвийн оршуулгын танхимд болов. Гурван өдөр үргэлжилсэн оршуулгын ёслолд BTS, IU, BoA, Girls 'Generation, EXO зэрэг алдартнууд болон фэнүүд нь оролцжээ. Түүгээр ч зогсохгүй олон улсын фэнүүд дэлхийн өнцөг булан бүрээс түүнд хүндэтгэл үзүүлэв. 12-р сарын 21-ний өдөр олон нийтийн оршуулгын дараа гэр бүл, ойр дотны найзууд нь оролцдог хувийн оршуулга хийхийн тулд эмнэлгээс түүнийг шилжүүлж, дараа нь олон нийтээс нууцлагдмал тодорхойгүй газарт оршуулжээ.

Түүний үхлийг янз бүрийн хэвлэл мэдээллийн хэрэгслүүд сэтгэлийн хямралтай холбон тайлбарлаж байсан юм. Түүнийг нас барсны дараа хамт ажилладаг дуучин, Dear Cloud хамтлагийн гишүүн буюу түүний найз Nine9 нь түүний *амиа хорлосон тэмдэглэлийг* Instagram дээрээ оруулжээ. Тэрээр 12-р сарын 9-нд болох тоглолтоосоо 2-3 хоногийн өмнө найз Nine9-руугаа илгээсэн байсан юм. Тус тэмдэглэлд сэтгэл гутралдаа залгиулсан, алдар хүндтэйгээ тэмцсэн тухай дурдсан байв. Түүний найз илгээсэн тэмдэглэлийг нь хараад ихэд түгшиж, Jonghyun-тай байнга холбоотой байгаарай гэж түүний агентлагт хэлж сануулжээ. Түүнд туслах гэж оролдсон боловч энэ нь зөвхөн түүний үхэх хугацааг л хойшлуулж, түүнийг бүрэн зогсоож чадаагүй юм.

### Үр дагавар
Jonghyun-ыг нас барсны дараа **#StayStrongShawols**  **#YouDidWellJonghyun** гэсэн хаштагууд твиттер дээр трэнд сэдэв болсон юм. 2017 оны 12-р сарын 30-ны өдөр тэрээр Billboard-ийн Social 50 чартад 2-р байранд жагсаж, википедиа дээр 425,000 хандалт авчээ. Jonghyun-ы үхэл Өмнөд Солонгос дахь энтертайнмент агентлагуудын ширүүн өрсөлдөөн болоод сэтгэцийн эрүүл мэндийн асуудлыг хөндсөн юм.

Түүний "Lonely" дуу нь Өмнөд Солонгосын онлайн хөгжмийн платформуудыг тэргүүлж, үндэсний хэмжээний Gaon Digital чартад дахин 1-р байранд орж, түүний "Story Op.2" цомог нь *Gaon цомгийн чартын* 7-р байранд, анхны цомог "She Is" нь чартын 4-р байранд тус тус бичигджээ. Мөн "Lonely" дуу нь Billboard-ийн дэлхийн дижитал дууны борлуулалтын чартын 6-р байранд, "Story Op.2" цомог нь дэлхийн цомгийн жагсаалтын 5-р байранд тус тус орсон юм. Түүгээр ч зогсохгүй, түүний бичсэн "Skeleton Flower" ном дахин хэвлэгдэж, бестселлер болжээ.

Түүний "Night Goblin" шоунд оролцсон дугаар 2017 оны 12-р сарын 24-нд цацагдах байсан боловч JTBC телевизээс үүнийг олонд цацахгүй байхаар шийдсэн. SHINee 2018 оны 2-р сард Японд цуврал тоглолт хийхээр төлөвлөж байсан бөгөөд удаан ярьж хэлэлцсэний эцэст тэд хуваарийн дагуу тоглолтоо хийхээр шийдсэн юм.

### Хүндэтгэл
Түүнийг нас барахад дэлхийн олон дуучин хөгжимчид, салбарын мэргэжлийн хүмүүс гашуудаж байв. Нэг агентлагт харьяалагддаг EXO, Taeyeon, TVXQ  нар өөрсдийн тоглолтын үеэр түүнд хүндэтгэл үзүүлжээ. SM Entertainment-ийн уран бүтээлчид болох EXO, Red Velvet, Super Junior, NCT 127 болон JYP Entertainment-ийн Got7 зэрэг уран бүтээлчид жилийн эцсийн хөгжмийн нэвтрүүлгүүд дээр номин далайн өнгөтэй "R.I.P. JH" хатгамал бүхий хар тууз зүүж оролцов.

MBC радио 12-р сарын 21-нд Jonghyun-ы олон жилийн турш хөтлөн явуулсан радио нэвтрүүлэг болох *Blue Night*-д зориулсан тусгай дугаарыг хийхээр төлөвлөж байсан боловч "түүний дуу хоолойг дахин сонсговол нийгэмд үзүүлэх нөлөө ямар байх нь тодорхойгүй" гэж үзсэний улмаас цуцлахаар болжээ. SM Entertainment түүнийг нас барсны дараа "Dear My Family" дууг буяны дуу болгон гаргаж, агентлагын бусад уран бүтээлчидтэй хамт түүний хоолойн бичлэгийг нэмж гаргасан юм. SM Entertainment-аас 2018 оны 1-р сарын 27-оос 4-р сарын 30-ны хооронд Coex Artium дотор түүний дурсгалын үйл ажиллагааг зохион байгуулжээ.

## Уран бүтээл
### Студийн цомог
### Эмхэтгэсэн цомог
### Өргөтгөсөн цомог
### Кино, драмын дуу
### Бичгийн бүтээл
### Радио
## Тоглолт
* The Story by Jonghyun (2015)
* Jonghyun – X – Inspiration (2016)
* The Agit (The Letter) (2017)
* Inspired (2017)

## Шагнал
## Лавлах бичиг
Ангилал:Өмнөд Солонгосын дуучин
Ангилал:Өмнөд Солонгосчууд
Ангилал:2017 онд өнгөрсөн
Ангилал:1990 онд төрсөн